Diari Oficial de la Generalitat Valenciana


Sumari del DOGV 9930, del 05-09-2024 (2024/8506)

RESOLUCIÓ de 9 de gener de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del Projecte de sondeig per a captació d’aigües subterrànies, parcel·la 11, polígon 15, del terme municipal de Muro de Alcoy. Expedient: (3261597) 110/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9930

Data del DOGV
:   05-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8506

CVE
:   XJCL-I-8703-3259

Data del document
:   09-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

Informe d’impacte ambiental

Expedient: (3261597) 110/2023/AIA.

Títol: Sondeig de captació d’aigües subterrànies.

Promotor: Castor 2017, SL.

Òrgan substantiu: Servici Territorial d’Indústria, Energia i Mines d’Alacant.

Ref. òrgan substantiu: ASOSUB/2023/153/03.

Localització: parcel·la 11, polígon 15, terme municipal de Muro de Alcoy.

Tramitació administrativa

Mitjançant l’escrit firmat el 25 de juliol de 2023 per la cap del Servici Territorial d’Indústria, Energia i Mines d’Alacant (referència expedient: ASOSUB/2023/153/03), va tindre entrada en este òrgan ambiental el document ambiental i el seu corresponent projecte, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

El 8 d’agost de 2023, el Servici d’Avaluació d’Impacte Ambiental remet una consulta a l’Ajuntament de Muro de Alcoy i a la Subdirecció General d’Espais Naturals i Biodiversitat. Transcorregut el termini màxim de consulta establit en l’article 46 de la Llei 21/2013, no s’ha rebut contestació.

Vista la informació continguda en l’expedient, es considera que es disposa d’elements suficients de juí per a fer l’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat Ade l’annex III de la llei esmentada.

Característiques del projecte

L’objecte del projecte és l’execució d’un sondeig de captació d’aigües subterrànies amb destinació al consum domèstic en la parcel·la 11, polígon 15, del terme municipal de Muro de Alcoy (Alacant), que és propietat del promotor. La parcel·la, de 7.317 m² de superfície, compta amb un habitatge d’ús temporal al qual es vol dotar de subministrament d’aigua.

El sondeig ha sigut projectat a rotopercussió, amb 220 mm de diàmetre i una profunditat prevista de 110 m. Si el sondeig resulta positiu, la previsió és entubar-lo amb una canonada de PVC de 4 mm de grossària i 180 mm de diàmetre i equipar-lo amb una bomba submergida situada a 95 m de profunditat capaç de subministrar un cabal màxim instantani de 0,30 l/min. S’estima que el volum màxim anual d’aigua demandat serà de 500 m³. L’espai anular comprés entre el terreny i la intubació més externa del sondeig serà cimentat. Amb la finalitat d’evitar l’entrada d’aigües superficials que puguen contaminar les aigües subterrànies, la canonada d’embrocament sobreeixirà almenys 30 cm respecte a la superfície del terreny i sobre esta es col·locarà una tapa o un dispositiu de protecció.

Una vegada finalitzada la construcció del sondeig, l’embocadura d’este quedarà reforçada per una solera de formigó d’unes dimensions d’1 x 1 x 0,25 m.

Segons l’estudi geològic preliminar aportat pel promotor, el sondeig travessarà un tram de 13 metres de terrenys quaternaris formats per argiles entre les quals s’intercalen nivells de cudols, subarredonits i heteromètrics, de calcària de caràcter discontinu, i a continuació margues blanques i argiles margoses blanques amb alguns nivells argilencs.

La realització de l’obra no requerix cap accés, desbrossament o condicionament del terreny, més enllà de les necessàries per a la implantació de la maquinària i la construcció de la bassa de detritus.

El promotor no indica el termini d’execució previst per a efectuar les obres a partir de la data de recepció de les autoritzacions necessàries.

Ubicació del projecte

El projecte es localitza a la comarca del Comtat, paratge Racó Roca, en la parcel·la 11 del polígon 15 (referència cadastral 72936D090458091183CZ), del terme municipal de Muro de Alcoy (Alacant). Les coordenades UTM (fus 30, dàtum ETRS89) del sondeig són: X = 721.137, Y = 4.295.386, Z = 444 msnm.

Consultat el visor cartogràfic de la Generalitat, s’observa que l’emplaçament del sondeig se situa en una zona classificada de sòl no urbanitzable comú, confrontant amb sòl no urbanitzable de protecció de llits al sud i amb sòl urbanitzable per a nous desenvolupaments al nord-est. L’obra se situa a menys de 300 m de terreny forestal, per la qual cosa es considera zona d’influència forestal, d’acord amb el que establix la Llei 3/1993, de 9 de desembre, forestal de la Comunitat Valenciana.

L’actuació es localitza en una àrea d’amortiment (àrees agrícoles) del Pla d’ordenació dels recursos naturals de la Serra de Mariola (d’ara en avant, PORN), per la qual cosa es veu afectada pel Decret 76/2001, de 2 d’abril, del Govern Valencià. Per estar en una àrea d’amortiment d’impactes es veu afectada també pel Decret 79/2007, de 25 de maig, del Consell, pel qual s’aprova el Pla rector d’ús i gestió del Parc Natural de la Serra de Mariola (d’ara en avant, PRUG). Així mateix, el projecte se situa dins de l’espai protegit de la Xarxa Natura 2000 ZEPA Serres de Mariola i el Carrascal de la Font Roja (ES0000213). No hi ha hàbitats d’interés comunitari en l’àmbit del projecte.

De conformitat amb l’article 15 i de l’annex III del PORN, es considera un ús permés en les àrees d’amortiment l’obertura de pous o captacions d’aigua que no provoquen repercussions negatives sobre el sistema hidrològic i la resta dels aprofitaments. Les noves captacions requeriran autorització de la Confederació Hidrogràfica del Xúquer, amb un informe previ de l’administració competent en espais naturals protegits.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada 080.169 Muro de Alcoy, considerada en bon estat quantitatiu, químic i global.

La via pecuària més pròxima a l’emplaçament de la perforació és l’assagador del Camí Vell d’Agres, que discorre a aproximadament 25 metres del punt de sondeig i que no es veurà afectada.

El promotor indica que no té constància de l’existència de cap pou a menys de 100 m de distància.

No s’ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.

Característiques de l’impacte potencial

Els principals impactes ambientals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària pot produir la contaminació del sòl i, en últim terme, de l’aqüífer per abocament accidental de residus perillosos (olis i lubrificants).

La pèrdua de sòl per la construcció de la bassa de detritus serà de dimensions reduïdes i puntual en el temps. Durant l’execució de les obres seran aplicables les mesures preventives establides per la normativa vigent en matèria de prevenció d’incendis forestals, en particular, el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

L’ús de maquinària comportarà també l’emissió de gasos de combustió i partícules de pols i la generació de sorolls i vibracions, amb efecte temporal curt i de rellevància ambiental escassa. Per a evitar o mitigar estes afeccions sobre l’atmosfera i l’aire, es vigilarà que el manteniment de la maquinària siga l’adequat i que s’hi hagen fet les inspeccions tècniques previstes en la legislació sectorial. Així mateix, la perforadora estarà equipada amb captador de pols. Finalment, per a evitar o mitigar la generació de pols, es faran regs periòdics amb aigua en els accessos i zones de treball.

Al marge de l’aprofitament hídric, l’ús de recursos naturals resulta irrellevant en esta mena d’obres, així com la generació de residus, més enllà del detritus generat per la perforació i els seus additius (escumants) als quals s’afigen els materials procedents de l’excavació de la bassa de llots que, per l’escassa magnitud que tenen, caràcter terrigen i naturalesa inerta, no constituiran un problema d’eliminació, segons el projectista. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies.

Donades les característiques del projecte i del seu entorn pròxim, no és previsible que l’execució tinga efectes apreciables sobre la Xarxa Natura 2000 ni sobre l’àrea d’amortiment d’impactes del PORN, per la qual cosa no es considera necessari fer una anàlisi de les possibles repercussions sobre la Xarxa Natura 2000. No es preveu un impacte significatiu sobre el sòl, el paisatge o la fauna, excepte el que es puga produir amb caràcter puntual i temporal durant l’execució dels treballs per l’ús de maquinària. Tampoc es preveu afecció a béns culturals, restes arqueològiques ni altres elements del patrimoni cultural valencià.

No s’han detectat ni es preveuen afeccions a béns culturals, restes arqueològiques o altres elements del patrimoni cultural valencià. No obstant això, s’hi adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

Segons el pla d’acció territorial vigent sobre prevenció del risc d’inundació a la Comunitat Valenciana (PATRICOVA), la parcel·la on es pretén efectuar el sondeig se situa en el límit d’afecció de perillositat d’inundació geomorfològica (vessaments).

Consultada la capa d’àrees crítiques enfront del canvi climàtic del visor cartogràfic de la Generalitat Valenciana, s’hi observa que la zona d’estudi es troba inclosa en una àrea estratègica 2 en relació amb la recàrrega d’aqüífers i de permeabilitat mitjana del sòl. D’altra banda, la vulnerabilitat de la zona a la contaminació de les aigües subterrànies es considera alta (COPUT, 1995).

No s’ha plantejat l’acumulació d’efectes negatius respecte d’altres explotacions preexistents. En tot cas, els possibles efectes hidrogeològics relatius a l’ús i consum de recursos naturals (aigua) entren en les competències directes de l’organisme de conca.

El risc d’accidents queda regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Des de l’inici es durà a terme el control i vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

Conclusió

En relació amb els criteris de l’apartat A de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificat, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha esmentat anteriorment, a proposta del Servici d’Avaluació d’Impacte Ambiental i en ús de les atribucions que tinc,

RESOLC

*Primer*

Estimar que l’execució del projecte de sondeig de captació d’aigües subterrànies amb destinació per a consum domèstic en la parcel·la 11, polígon 15, del TM de Muro de Alcoy (Alacant), sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als termes d’este informe, en particular:

1r) Es compliran les mesures preventives i correctores establides en el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a corregir les desviacions produïdes.

2n) A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el reglament de domini públic hidràulic.

3r) El contractista haurà de construir al costat de la perforació una bassa d’evacuació de llots d’unes dimensions que puga albergar tots els detritus, llots i additius generats durant la perforació, tenint en compte l’esponjament que es produïx després de l’extracció del material perforat. La bassa es buidarà periòdicament per una empresa autoritzada per a la gestió de residus no perillosos.

4t) Si durant l’execució de les obres es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

5t) Donada la localització del sondeig en zona d’influència forestal, resulta aplicable el que disposa l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, que establix el plec general de normes de seguretat en prevenció d’incendis forestals que cal observar en l’execució d’obres, treballs i aprofitaments forestals que es duen a terme en terreny forestal o al voltant.

6t) Haurà de preveure’s un seguiment adequat de l’obra a fi de completar-ne la informació hidrogeològica i poder prendre sobre el terreny les decisions tècniques i de seguretat més adequades en cas d’incidències o imprevistos.

7m) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d’abocaments accidentals d’olis o altres residus perillosos procedents dels vehicles o de la maquinària, s’arreplegarà l’abocament i el sòl contaminat, i l’evacuarà un gestor autoritzat, i es procedirà a la revegetació.

8u) Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’haurà d’abocar a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si estos es produïxen, el promotor de l’obra haurà de reparar els desperfectes i, si és el cas, indemnitzar els afectats pels perjuís ocasionats.

9é) S’haurà de preveure que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

10m) Una vegada conclòs el sondeig, la zona de treball haurà de quedar en estat perfecte de neteja. S’hauran d’arreplegar tots els residus que s’hagen generat durant les labors de perforació i gestionar d’acord amb la condició d’estos. El material extret de la perforació (codi LER 01 05 04) haurà de ser reutilitzat d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i farciment, o amb finalitats de construcció. Pel que fa al material extret durant la construcció de la bassa (codi LER 17 05 04), serà aplicable tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials excavats per a utilitzar-los en operacions de rebliment i obres diferents al lloc en les quals es van generar.

11é) En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.

  

València, 9 de gener de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental